নির্দেশ আগেই ছিল। কোনও ঘটনার খবর এলে মাত্র ১০ মিনিটের মধ্যেই গার্ডরেল দিয়ে রাস্তা আটকে তল্লাশি (‘নাকা’) শুরু করতে হবে। শুক্রবার সন্ধ্যায় সেরকমই গোটাকয়েক ‘নির্দেশ’ লালবাজার কন্ট্রোল রুম থেকে গোয়েন্দাবিভাগ এবং থানাগুলিতে পাঠানো হয়েছিল। সেইমতো পুলিশবাহিনী ঘটনাস্থলে গিয়ে সক্রিয়তাও দেখায়। কিন্তু পরে জানা যায়, নির্দেশগুলি ছিল আসলে নিরাপত্তার মহড়া। পুলিশি পরিভাষায় ‘মক ড্রিল’।
লালবাজার সূত্রের খবর, এদিন সন্ধ্যায় কন্ট্রোলরুম থেকে জানানো হয়, একটি সন্দেহজনক সাদা এসইউভি বিজন সেতু থেকে রাসবিহারীর দিকে যাচ্ছে। অন্য একটি গাড়ি অপরাধ করে শহর ছেড়ে পালানোর চেষ্টা করছে এবং একটি সন্দেহজনক টাটা সুমো রবীন্দ্রভারতী বিশ্ববিদ্যালয়ের দিক থেকে শ্যামবাজারের দিকে আসছে বলেও বার্তা দেওয়া হয়। সাদা টুপি, সাদা জুতো, কালো ট্রাউজার্স এবং সাদা-চকলেট জামা পরিহিত এক ব্যক্তি নাশকতা ঘটাতে কালীঘাট মন্দিরে ঢুকে পড়েছে এবং অন্য এক ব্যক্তি নাশকতা ঘটাতে আনোয়ার শাহ রোড, বেকবাগান অথবা কাঁকুড়গাছির একটি শপিং মলে ঢুকতে পারে বলেও জানায় কন্ট্রোল রুম।
বার্তা পেয়েই পুলিশ বিভিন্ন জায়গায় ‘নাকা’ তৈরি করে এবং সংশ্লিষ্ট এলাকায় তল্লাশি শুরু করে। পুলিশ কমিশনার-সহ লালবাজারের কর্তারা কন্ট্রোল রুমে গিয়ে পরিস্থিতির উপর নজরদারি শুরু করেন। সন্দেহজনক গাড়ি এবং ব্যক্তিদের আটকও করা হয়। মোটামুটিভাবে সকলেই ‘পরীক্ষায় পাশ’ করে। তবে তল্লাশির আগেই নাকি অনেক পুলিশকর্মী জানতে পেরেছিলেন এটি আদতে ‘মক ড্রিল’। আসল ঘটনার সময় পুলিশ কতটা সক্রিয় হতে পারবে সে নিয়ে প্রশ্ন থেকে গিয়েছে বাহিনীর একাংশের মধ্যেই।
রেড রোড-কাণ্ডের জের এবং প্রজাতন্ত্র দিবসের কুচকাওয়াজকে ঘিরে পুলিশের তৎপরতা শুক্রবার থেকেই শুরু হয়ে গিয়েছে। লালাবাজারের একটি সূত্র জানাচ্ছে, বিভাগীয় ডিসি, এসি এবং ট্র্যাফিক গার্ডের ওসিদের দেওয়া নির্দেশে বলা হয়েছে, রেড রোডে কুচকাওয়াজের মহড়া চলাকালীন যা হয়েছে, তেমন কোনও ঘটনা ঘটলে ১০ মিনিটের মধ্যেই শহরের ১৮৮টি জায়গায় ‘নাকা’ শুরু করতে হবে।
এদিন যুগ্ম কমিশনার (সদর) সুপ্রতীম সরকার জানান, প্রজাতন্ত্র দিবস পর্যন্ত দিনভর ‘নাকা’ তৈরি করে তল্লাশি চলবে। শহরে ঢোকা এবং বেরনোর জায়গাগুলিতে বিশেষভাবে নজরদারি করা হবে। এ জন্য অতিরিক্ত ৯৩টি পিকেট তৈরি করা হচ্ছে। বিভাগীয় ডিসি, থানার ওসিদের সেখানে থাকতে বলা হয়েছে। শহরের গুরুত্বপূর্ণ সরকারি ভবন, ধর্মীয় স্থান, শপিং মল এবং বেড়ানোর জায়গাগুলিতেও বাড়তি বাহিনী পাঠানো হচ্ছে। নজরদারি বাড়ানো হচ্ছে সব ক’টি মেট্রো স্টেশনেও। রেড রোড সংলগ্ন এলাকায় বৃহস্পতিবার থেকেই একজন এসি’র নেতৃত্বে পুলিশ বাহিনী দিনরাত পাহারায় রয়েছেন। সক্রিয় রয়েছে ‘কুইক রিঅ্যাকশন টিম’ও।